Mattilsynet: Mathamp med skall regnes som narkotika

Kostholdsbutikker i Oslo har fått pålegg fra Mattilsynet etter at de har solgt hampfrø. Det de kaller kosttilskudd, kaller Mattilsynet narkotika.

Hampfrø med skall (på bildet) er ikke tillatt av mattilsynet, som ikke skiller mellom produkter fra planten cannabis sativa. Industrihamp med skall er svært næringsrikt frø, som er rikt på proteiner, fiber og fett. Sol Sigurjonsdottir

Sol Sigurjonsdottir

5. oktober 2014

Den nyåpnede restauranten Funky Fresh Foods på DogA fikk for kort tid siden beskjed fra Mattilsynet om å slutte å selge produktet hampfrø.

Grunnen? Det blir ifølge Mattilsynet regnet som narkotika, selv om industrihamp er EU-godkjent og et kjent innslag i mange kosthold.

Hamp er kjent som et av verdens mest næringsrike frø, da det er en god kilde til protein, gode fettsyrer og fiber som er viktig for kroppen.

— Vi ble veldig overrasket over dette. Vi selger hampfrø i vår restaurant i Kristiansand, og vår norske importør blir kontrollert av Mattilsynet hvert år, og har aldri fått noen bemerkninger på dette. Vi vet at det selges hampfrø i mange helsekostbutikker, og synes derfor dette var underlig, sier Josefine Andrén, daglig leder i Funky Fresh Foods.

Vil ikke bli lempet på forbudet mot hamp

Hamp er et svært allsidig produkt som kan brukes til å lage blant annet tau, plastikk, olje, tekstiler, supermat – og narkotika.

Funky Fresh Foods får ikke lenger selge hampfrø med skall. Sol Sigurjonsdottir

Mathamp, eller industrihamp, inneholder et svært lavt nivå av virkestoffet THC. Frøene kan dyrkes til en plante, men det vil ikke være mulig å fremstille narkotika av denne planten, på grunn av lave eller fraværende mengder av virkestoffet i frøene. I Norge er det kun lov å selge hamp som ikke er spiredyktig.— Vi har ikke fått noen signaler om at det vil bli lempet på dette forbudet i umiddelbar fremtid. Det er likevel gjort et unntak for følgende produkter som ikke regnes som spiredyktige: hampfrø uten skall, hampmel, hampolje og lignende. Bakgrunnen for dette er at nivået av THC anses som lavt i disse produktene, sier Anette Haugane, Seksjonssjef plantehelse og import i Mattilsynet.

Les også: Mattilsynet med razzia mot maca

Håper å få selge hele hampfrø

Helsekostbutikken Røtter på St. Hanshaugen har et bredt utvalg av hamp-produkter, og forteller at disse er svært populære.

— Det er mye protein, fett og fiber i hamp. Det er det som er i vinden i dag, sier daglig leder Anders Petersen. Han forteller at det er bare noen få land, inkludert Norge, som ikke tillater industrihamp i form av hele frø.

— Vi må forholde oss til Mattilsynets regler, men det er klart dette er irriterende. Svenske myndigheter tillater hamp og for eksempel kosttilskuddet maca, men det gjør ikke norske myndigheter. Vi selger de formene for hamp som er tillatt, og ser at mange kjøper hampmel, pannekakemiks med hamp, proteinpulver med hamp og lignende, sier han.

Funky Fresh Foods på DogA selger ikke lenger hamp, men kommer til å klage til Mattilsynet. De håper at de skal få tillatelse til å selge hampfrø etter hvert. Daglig leder Josefine Andrén peker på at søtningsstoffet agave var ulovlig i Norge for bare noen få år siden, men nå kan man få tak i dette i de aller fleste helsekostbutikker.

— Det er ingen i EU som debatterer mot hamp. For meg som kokk handler det om smak, og at det er en fin crunch i hamp som kan brukes i en salat i stedet for nøtter. I tillegg er det næringsrikt, sier hun.